РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/391-15

6. октобар 2015. године

Б е о г р а д

ЗАПИСНИК

26. СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 5. ОКТОБРА 2015. ГОДИНЕ

Седница је почела у 13,30 часова.

Седници је председавала проф. др Славица Ђукић Дејановић, председник Одбора.

Седници су присуствовали чланови Одбора: др Нинослав Гирић, проф. др Милан Кнежевић, др Предраг Мијатовић, проф. др Милета Поскурица, мр. др Љубица Мрдаковић Тодоровић, др Радослав Јовић, проф. др Душан Милисављевић, Милена Ћорилић и др Љиљана Косорић.

Седници су присуствовали заменици одсутних чланова Одбора: др Александар Перановић (др Весна Ракоњац) и Анамарија Вичек (Елвира Ковач).

Седници нису присуствовали чланови Одбора: др Бранислав Блажић, др Александар Радојевић, др сц. мед. др Дарко Лакетић, др Милан Латковић и Срђан Кружевић, као ни њихови заменици.

Поред чланова Одбора седници је присуствовала народна посланица Јелисавета Вељковић.

Седници су присуствовали и: проф. др Берислав Векић, државни секретар Министарства здравља; др Драган Илић, директор Института за јавно здравље Србије ''Др Милан Јовановић Батут'' и др Данијела Симић, шеф Одељења за ХИВ инфекцију, полно преносиве болести, вирусни хепатитис и туберкулозу у Институту; Слађана Лешић, координатор за послове на обради захтева и изради Листе лекова и Ана Милијић, заменик директора Сектора за јавне набавке Републичког фонда за здравствено осигурање.

На предлог председника Одбора, једногласно, усвојен је следећи:

Д н е в н и р е д

1. Разматрање глобалне иницијативе за ефикасну борбу против туберкулозе-Барселонска декларација;

2. Разно.

Пре преласка на разматрање утврђеног дневног реда, усвојени су без примедаба записници 24. и 25. седнице Одбора, које су одржане 23. и 30. јула 2015. године.

Председница Одбора, проф. др Славица Ђукић Дејановић, подсетила је да се према члану 44. Пословника Народне скупштине одбори образују да, поред осталог, разматрају иницијативе, представке и предлоге из свог делокруга, односно да разматрају и друга питања из области здравства са циљем уређења система заштите, очувања и унапређења здравља становништва. Сагласно томе, ову седницу је сазвала на захтев народног посланика, проф. др Душана Милисављевића, који је тражио да Одбор размотри глобалну иницијативу за ефикасну борбу против туберкулозе тзв. Барселонску декларацију и подржи заједничку борбу против ове заразне болести. Поводом тога је истакла да туберкулоза, упркос значајном напретку у протеклој деценији, представља и даље јавно-здравствени проблем у већини земаља европског региона Светске здравствене организације; да Република Србија спада међу 37 земаља европског региона где се региструје ниска стопа пријављивања туберкулозе, односно мање од 20 случајева на 100.000 становника. Нагласила је значај недавно завршеног Пројекта „Контрола туберкулозе у Србији“ Министарства здравља Републике Србије, који је финансиран средствима Глобалног фонда за борбу против сиде, туберкулозе и маларије, за опадајући тренд оболелих од туберкулозе у нашој земљи последњих десет година. Додала је да су управо захваљујући овом пројекту значајна средства уложена у подизање капацитета кључних институција за дијагностику и лечење туберкулозе, набавку лекова и медицинске опреме, развој стручних смерница, едукацију кадра, активно трагање за оболелима и подршку оболелима, што је резултирало смањењем оптерећења туберкулозом у Републици Србији за више од 60% (са 37/100.000 у 2003. години на 15/100.000 у 2014. години). Такође је подсетила да је Одбор у периоду од јануара до априла ове године у континуитету информисан о законодавним и другим активностима у области заштите становништва од заразних болести, да је Одбор заједно са стручњацима пратио ситуацију и информисао јавност о значају вакцинације у спречавању ширења ових болести, те да је након сагледавања стања иницирао измену законске регулативе у овој области и исказао посвећеност борби против заразних болести. Потом је дала реч проф. др Душану Милисављевићу да образложи свој захтев и иницијативу.

Проф. др Душан Милисављевић је истакао да Барселонска декларација представља заједничку борбу парламентараца на глобалном нивоу за ефикаснију борбу против туберкулозе, за додатни притисак на фармацеутску индустрију да коначно пронађе решење за уништење ове заразне болести, али и да утиче на владе земаља у којима становништво није покривено овом терапијом. Нвео је да је посланик енглеског парламента Ник Херберт, заједно са министром здравља Јужноафричке Републике, био иницијатор доношења ове декларације 2014. године у Барселони, те да ову глобалну иницијативу тренутно подржавају парламентарци из 96 земаља. Подсетио је да према подацима Светске здравствене организације од туберкулозе у свету годишње умре више од 1,5 милиона људи, да је она оставила трага и на српском становништву и поменуо Ђуру Јакшића и др Лазу Лазаревића, два великана из историје српске књижевности, који су умрли од последица ове болести. Указао је на важност наших диспанзера за плућне болести и туберкулозу, клиника за пулмулогију, као и Института за јавно здравље Србије ''Др Милан Јовановић Батут'', који заједно са Министарством здравља координишу активности чији је крајњи циљ искорењивање ове заразне болести. Позитивно је оценио своју сарадњу са Министарством здравља поводом ове иницијативе и додао да је потписивањем Барселонске декларације од стране министра здравља 22. септембра 2015. године, наша земља сврстана у ред развијених земаља Европе које су подржале ову борбу и које на одговоран начин воде јавно-здравствену политику.

Проф. др Берислав Векић, државни секретар Министарства здравља, рекао је да Министарство здравља подржава глобалну иницијативу за ефикасну борбу против туберкулозе; да је Србија по броју оболелих од туберкулозе на нивоу развијених земаља, и да податак од 36 смртних исхода од последица туберкулозе у нашој земљи указује на потребу интензивнијег ангажовања у овој борби. Сложио се да је значајан помак у контроли туберкулозе у Србији последњих десет година учињен захваљујући средствима Глобалног фонда за борбу против сиде, туберкулозе и маларије. Наиме, 8,3 милиона долара дато је за едукацију, за рано откривање, дијагностику и лечење туберкулозе. Указао је на потребу спречавања ширења резистентне туберкулозе на начин који подразумева универзални приступ превенцији, дијагностици и терапији ове форме болести, те је додао да ту треба извршити додатни притисак на фармацеутске куће, како би се унапредила ова терапија. Истакао је и проблем латентних сојева туберкулозе и изнео процену да око 21% инфицираних ХИВ-ом има неки облик туберкулозе. Додао је да највећи број оболелих од ове болести у нашу земљу долази из држава бившег Совјетског Савеза и упозорио на опасност ширења ове болести од стране миграната, са којима се као земља интензивно срећемо последњих 6 месеци. Изнео је да су четири мигранта, оболела од туберкулозе након збрињавања у Специјалној болници за плућне болести ''Озрен'' у Сокобањи, побегла из исте, што може довести до ширења инфекције и међу нашим људима. С тим у вези, сматра да треба увести строжију контролу при уласка ових људи у нашу земљу и интензивније се укључити у искорењивање туберкулозе.

Др Драган Илић, директор Института за јавно здравље Србије ''Др Милан Јовановић Батут'', нагласио је важност превентивних активности у искорењивању ове заразне болести које у нашој земљи почињу са вакцинацијом деце у породилишту. Навео је да су лош економско-социјални статус, ослабљен имунитет од других болести, као и неке ванредне околности, као што је нагли прилив миграната, фактори који поспешују појаву туберкулозе; да је процена да мигранти нису озбиљна претња за здравље становника Србије, али и да је потребан активан и организован надзор ових лица. С тим у вези, напоменуо је обавезу свих миграната, смештених у нашим колективним центрима, да ураде рендгенски снимак плућа. Изнео је да је по завршетку пројекта финансираног средствима Глобалног фонда за борбу против сиде, туберкулозе и маларије, одржана Консензус конференција посвећена туберкулози, на којој су учествовали и представници здравственог система, локалних заједница и невладиних организација, од којих је Црвени крст Србије најактивнија организација. Наиме, тада је договорено да уколико не буде наставка пројекта и могућности обезбеђивања средстава, да се ове активности наставе и координишу у оквиру Инситута, да се и даље обавља комплетан надзор, праћење, евиденција и планирање превентивних програма у борби против туберкулозе, чиме се постиже гаранција о одрживости неког програма.

Председница Одбора, проф. др Славица Ђукић Дејановић, закључила је да Одбор подржава иницијативу за ефикасну борбу против туберкулозе, да је при ставу да борба против заразних болести захтева свеобухватан приступ државе и друштва, уз напомену да је Србија последњих десет година у томе имала значајну помоћ и подршку Глобалног фонда за борбу против сиде, туберкулозе и маларије, те је изразила наду да ће се то наставити кроз неки будући пројекат. Имајући у виду да је ово тема од општег значаја, додала је да поред чланова овог одбора и други народни посланици могу да подрже и потпишу ову декларацију.

Друга тачка дневног реда **– Разно**

Поводом ове тачке дневног реда није било предлога ни дискусије.

Седница је завршена у 14,00 часова.

СЕКРЕТАР ПРЕДСЕДНИК

Божана Војиновић Проф. др Славица Ђукић Дејановић